សហជីព​គំរាម​ធ្វើ​បាតុកម្ម​ទ្រង់​ទ្រាយ​ធំ​បន្ទាប់​ពី​បរាជ័យ​ក្នុង​ការ​ដំឡើង​ប្រាក់​ខែ​តាម​ការ​ស្នើ​សុំ
មាន​កម្មករ​ប្រហែល​ជា​៤០០.០០០​នាក់​កំពុង​ធ្វើ​ការ​នៅ​ក្នុង​វិស័យ​ឧស្សាហកម្ម​កាត់​ដេរ​កម្ពុជា​ហើយ​​ប្រាក់​ឈ្នួល​អប្បបរមា​​​នា​ពេល​បច្ចុប្បន្ន​មាន​ចំនួន​៨០​ដុល្លារ​សហរដ្ឋ​អាមេរិក។
វ៉ាស៊ីនតោន — ការជួបប្រជុំរបស់ក្រុមប្រឹក្សាការងារបានសម្រេចដំឡើងប្រាក់ខែអប្បបរមាដល់កម្មកររោងចក្រកាត់ដេរបានមួយចំនួនទៀតប៉ុន្តែមិនដល់កម្រិតមួយដែលក្រុមសហជីពចង់បាននោះទេ។ ពួកគេបានគំរាមថានឹងធ្វើបាតុកម្មក្នុងទ្រង់ទ្រាយធំមួយទៀតក្នុងពេលឆាប់ៗខាងមុខនេះ។ លោកអាត់ ធន់ ប្រធានសម្ព័ន្ធសហជីពប្រជាធិបតេយ្យកម្មករកាត់ដេរកម្ពុជា បានបញ្ជាក់ប្រាប់វីអូអេថាកម្មករចង់បានប្រាក់ខែចំនួន១៥៤ដុល្លារប៉ុន្តែនិយោជកយល់ព្រមដំឡើងថែមតែ១៥ដុល្លារទេសម្រាប់ឆ្នាំ២០១៤ខាងមុខនេះ។ លោកបន្ថែមថា៖ «ការដំឡើង១៥ដុល្លារមិនធ្វើឱ្យកម្មករនិយោជិតពេញចិត្តទេ»។ លទ្ធផលដែលសម្រេចបាននៅថ្ងៃទី២៤ខែធ្នូឆ្នាំ២០១៣របស់គណៈកម្មការប្រឹក្សាការងារបានឱ្យដឹងថាចាប់ឆ្នាំ២០១៤តទៅនឹងមានការដំឡើងប្រាក់ខែជាបន្តបន្ទាប់រហូតដល់១៦០ដុល្លារក្នុងឆ្នាំ២០១៨។ ក្នុងឆ្នាំ២០១៤ និង២០១៥ ដំឡើងបាន១៥ដុល្លារក្នុងមួយឆ្នាំ។ ឆ្នាំ២០១៦ដំឡើងបាន១៦ដុល្លារនិង២០១៧និង២០១៨បាន១៧ដុល្លារក្នុងមួយឆ្នាំៗ។ ការដំឡើងប្រាក់ឈ្នួលថ្មីនេះនឹងចាប់អនុវត្តពីថ្ងៃទី១ខែមេសាតទៅ។ ក្រសួងការងារនិងបណ្តុះបណ្តាលវិជ្ជាជីវៈបានចេញសេចក្តីអំពាវដោយបញ្ជាក់ថា៖ «លទ្ធផលនេះគឺជាកិច្ចខិតខំប្រឹងប្រែងរបស់រាជរដ្ឋាភិបាលនិងភាគី ពាក់ព័ន្ធទាំងអស់ដើម្បីការពារផលប្រយោជន៍របស់បងប្អូនកម្មករនិយោជិត និងរក្សាដំណើរការរោងចក្រផងព្រមទាំងជំរុញការអភិវឌ្ឍប្រទេសជាតិ»។ សេចក្តី ថ្លែងការណ៍ដដែលក៏បានបញ្ជាក់ដែរថា៖ «ក្នុងស្មារតីនេះក្រសួងការងារនិងបណ្តុះបណ្តាលវិជ្ជាជីវៈសូមអំពាវនាវដល់បងប្អូនកម្មករនិយោជិតនិយោជក អង្គការវិជ្ជាជីវៈ អង្គការជាតិនិងអន្តរជាតិសូមមេត្តារក្សាភាពស្ងប់ស្ងាត់និងបន្តប្រកបកិច្ចការងារនិងមុខរបររៀងៗខ្លួនជៀសវាងការធ្វើសកម្មភាពណាមួយដែលអាចធ្លាក់ក្នុងអន្ទាក់នយោបាយរបស់ជនឱកាសនិយមមួយចំនួននិងធ្វើឱ្យខាតបង់ផលប្រយោជន៍របស់បងប្អូនក៏ ដូចជាប្រទេសជាតិទាំងមូល»។ ប៉ុន្តែការដំឡើងនេះមិនសមស្របតាមតម្រូវការទីផ្សារក្នុងការធានាការរស់នៅសមរម្យតម្រូវការរស់នៅប្រចាំថ្ងៃនោះទេ។ នេះបើតាមការបញ្ជាក់របស់លោកអាត់ធន់។ លោកអាត់ ធន់បានបន្ថែមថា៖ «ការឡើងប្រាក់ខែតិចពេកបានន័យថាមិនឆ្លើយតបទៅនឹងតម្រូវការរបស់ពួកគាត់ទេ។ បញ្ហានៅតែមានអញ្ចឹងមិនទាន់អាចដោះស្រាយបញ្ហាបាន។ អញ្ចឹងហើយបានជាការដំឡើងនេះវាពិតជាគ្មានលក្ខណៈមួយដែលឆ្លើយតបទៅនឹងតម្រូវការពិតប្រាកដរបស់កម្មករទេ»។ ក្រុមសហជីពបានជួបប្រជុំគ្នាភ្លាមៗក្រោយពីកិច្ចប្រជុំរបស់គណៈកម្មការប្រឹក្សាការងារបានបញ្ចប់ហើយសម្រេចទាមទារឱ្យមានការជួបប្រជុំបន្តទៀត។ លោកអាត់ ធន់បន្ថែមថា៖ «បើមានការពិភាក្សាគ្នាបន្តទៀតដើម្បីជជែកឱ្យមានការឡើងប្រាក់ឈ្នួលទៀតប្រហែលជាមិនជាបញ្ហាអ្វីទេហើយបើសិនជាការឡើងប្រាក់ឈ្នួលនេះដល់កម្រិតគាត់ទទួលយកបានគឺបានន័យថាបញ្ចប់រឿងប៉ុន្តែបើសិនជាគ្មានការជជែកពិភាក្សាគ្នាទេបាតុកម្មនឹងកើតមានហើយការកើតមាននេះគឺគាត់បានលើកឡើងហើយគឺភាគច្រើនគាត់ចង់ឱ្យមានការហែរក្បួនជាទ្រង់ទ្រាយធំហើយនាំគ្នាសម្រុកចូលរាជធានីតែម្តង»។ មានកម្មករប្រហែលជា៤០០.០០០នាក់កំពុងធ្វើការនៅក្នុងវិស័យឧស្សាហកម្មកាត់ដេរកម្ពុជាហើយប្រាក់ឈ្នួលអប្បបរមាដែលកម្មករទទួលបាននាពេលបច្ចុប្បន្នមានចំនួន៨០ដុល្លារសហរដ្ឋអាមេរិក៕